- Ny Alliance skal se fremad, hvis partiet vil undgå at havne under spærregrænsen ved næste folketingsvalg som spået i den seneste meningsmåling. Det siger Leif Mikkelsen, som er partiets konstituerede landsformand, til Ritzau. Det kommer efter kritik af valgkampen fra den nordjyske kandidat Inge-Lene Ebdrup, som ikke kom i Folketinget. Han opfordrer sine lokale partifæller til - før de udtaler sig - at tænke på, om det gavner partiet. - Hvis det bare er personlig profilering, skulle de overveje, om de ikke skulle holde deres mund. Vi skal have genskabt tilliden til Ny Alliance som et borgerligt midterparti. Der er behov for at forhindre vetoretten til det yderste højre, nemlig Dansk Folkeparti, siger Leif Mikkelsen. /ritzau/

Opsummering:
Tænk før I taler - lyder opfordringen fra den konstituerede landsformand